Ένα ασύλληπτο κορόιδο

Ένα ασύλληπτο κορόιδο είναι ελληνική κωμική κινηματογραφική ταινία του 1969, σε παραγωγή ΘΒ Ταινίες Γέλιου και Φίνος Φιλμ, σκηνοθεσία Θανάση Βέγγου και σενάριο Γιώργου Λαζαρίδη, ενώ πρωταγωνιστούν ο Θανάσης Βέγγος και ο Διονύσης Παπαγιαννόπουλος.

Η ταινία διαδραματίζεται σε μία γειτονιά της Πλάκας και αφηγείται τη ζωή ενός μπαρμπέρη, του Θανάση, ο οποίος είναι ερωτευμένος με την κόρη του Χαρούπογλου, ενός Έλληνα που συνεργαζόταν με τους Γερμανούς, στην περίοδο της Κατοχής. Ένας Γερμανός στρατηγός, ο φον Τζίφρεν, λίγο πριν φύγει από την Ελλάδα, μετά το πέρας της Κατοχής, έκρυψε θησαυρό στην αυλή του Θανάση και συνεργαζόμενος με τον Χαρούπογλου, αφότου επέστρεψε, ως τουρίστας, προσπαθούν, χωρίς να το ξέρει ο ίδιος ότι τον έχει, να του τον πάρουν. Ο Θανάσης, αφελής όπως ήταν, δεν κατάλαβε τίποτα, όμως η φτωχή υπηρέτρια του Χαρούπογλου, η Ελπίδα, που τον αγαπούσε, τον βοηθάει και ο Θανάσης παίρνει εκτός από την εκδίκηση του και την Ελπίδα.

Πλοκή
Η ταινία προλογίζεται με εικόνες από τον πόλεμο και αφηγείται την κατάσταση στην Ελλάδα, κατά την αποχώρηση των γερμανικών στρατευμάτων. Κατόπιν, η ταινία δείχνει τον Θανάση (Θανάσης Βέγγος), ο οποίος έχει κάνει γιουρούσι στους Γερμανούς, αλλά και τον πατέρα του (Θανάσης Βέγγος) που τον επιπλήττει για αυτές τις απερισκεψίες του. Στη συνέχεια, κατά τη διάρκεια της αποχώρησης οι Γερμανοί, ο στρατηγός φον Τζίφρεν (Τάκης Μηλιάδης), μαζί με δύο στρατιώτες του, κρύβουν έναν θησαυρό στην αυλή του Θανάση.

Η ταινία επιστρέφει στο σήμερα και δείχνει τον Θανάση, αφεντικό πια στο κουρείο των προγόνων του ως μπαρμπέρης, αντί να εργάζεται, να ανακατεύεται σε ξένες υποθέσεις. Συγκεκριμένα, θα υπερασπιστεί πολλάκις τον Πασχάλη (Κώστας Σταυρινουδάκης), έναν φίλο του, ο οποίος αγαπάει την κόρη της κας Παναγούλας (Υβόνη Βλαδίμηρου), η οποία δεν τον θέλει για γαμπρό της. Στο τέλος της σκηνής αυτής, ο Θανάσης εξιστορεί την ιστορία των προγόνων του, των Χατζηπαπαγεωργακοπουλοκωνσταντινογιαννοπουλέων, στον φίλο και πελάτη του, Σωτήρη (Γιώργος Βελέντζας). Αργότερα, ο κος Χαρούπογλου (Διονύσης Παπαγιαννόπουλος), που υπήρξε συνεργάτης των Γερμανών στην Κατοχή, θέλει να πάρει το οικοπεδάκι του Θανάση κοψοχρονιά. Έτσι, βάζει τον Σταμάτη (Κώστας Μεντής) να τον ψήσει. Ο Θανάσης, όμως, που αγαπούσε την κόρη του Χαρούπογλου, Λίζα (Νόρα Κατσέλη), μόλις άκουσε ότι θέλει να του μιλήσει, χάρηκε ιδιαιτέρως, επειδή πίστεψε πως τον θέλει για το θέμα της κόρης του. Στη συνέχεια, ο Χαρούπογλου πάει για έναν ξύρισμα στον Θανάση. Οι δυο τους έρχονται σε μία άτυπη συμφωνία, φυσικά, ο καθένας για διαφορετικό σκοπό.

Στη συνέχεια, η κόρη του Χαρούπογλου τον καλεί στο πάρτι της, κι αυτό ο Θανάσης το εκλαμβάνει σαν σοβαρή πρόταση. Από την άλλη, η κόρη του Χαρούπογλου θέλει απλώς «να σπάσει πλάκα με το κορόιδο». Στη σκηνή του πάρτι, σε ένα παιχνίδι, αποκαλύπτεται ο έρωτας που νιώθει η Ελπίδα (Δώρα Φύτιζα), η υπηρέτρια, για τον Θανάση, χωρίς, όμως, εκείνος να το καταλαβαίνει ακόμα. Το πάρτι τελειώνει άδοξα για τον Θανάση, καθώς σε ένα παιχνίδι που παίζουν πέφτει από τον πρώτο όροφο, ευτυχώς χωρίς να πάθει τίποτα. Την επόμενη μέρα, ο Θανάσης πάει να κάνει επίσημη πρόταση στον Χαρούπογλου, ώστε να του ζητήσει την κόρη του. Ο Χαρούπογλου, που απλά νομίζει ότι ο Θανάσης θα ερχόταν για το οικόπεδο, μόλις κατάλαβε τι συνέβαινε, γίνεται θηρίο: αφού τον πετάει έξω από το σπίτι του, ξεκινά να τον προσβάλλει με τον χειρότερο τρόπο. Ο Θανάσης παρεξηγείται τόσο πολύ, που του θίξανε τους προγόνους του, που σταματά να ξυρίζει και κλείνεται στο σπίτι του.

Μετά το πέρας 10 ημερών, ο Θανάσης ξετρυπώνει δειλά δειλά από το κουρείο του, μόνο με την ιδέα ότι θα μονομαχήσει με τον Χαρούπογλου. Ο Χαρούπογλου, βεβαίως, καμία πρόθεση να βοηθήσει τον Θανάση δεν έχει, παρά να σπάσει πλάκα. Η μονομαχία, φυσικά, είναι φτιαχτή. Ο Θανάσης που δεν το ξέρει όμως αποκαθιστά την τιμή του. Στη μονομαχία, ο Χαρούπογλου τραυματίζεται, προφανώς όχι πραγματικά. Ο Θανάσης όμως, αφελής καθώς είναι, δεν το καταλαβαίνει και αρχίζει να ανησυχεί για τον Χαρούπογλου. Ωστόσο, στη γειτονιά επιστρέφουν, ως τουρίστες, ο φον Τζίφρεν και οι συνεργάτες του (Ζαννίνο & Δημήτρης Καρυστινός), για να πάρουν πίσω τον θησαυρό που είχαν κρύψει. Η πρώτη προσπάθειά τους είναι άκαρπη. Στη συνέχεια, απευθύνονται στον Χαρούπογλου, για να τους βοηθήσει, όπως παλιότερα.

Η ταινία τελειώνει με τον Χαρούπογλου να κάνει το φάντασμα, επειδή δήθεν είχε πεθάνει λόγω της μονομαχίας. Ως φάντασμα ο Χαρούπογλου εκφοβίζει τον Θανάση. Και επειδή αγαθός όπως είναι ο Θανάσης πιστεύει την ιστορία του Χαρούπογλου, κλείνει τα μάτια του, ώστε να περάσουν και άλλα «φαντασματάκια» μέσα στο κουρείο, τα οποία φυσικά είναι οι Γερμανοί που θέλουν να ξεθάψουν τον θησαυρό. Όμως, έρχεται η Ελπίδα, η οποία είχε ακούσει την απάτη, και ανοίγει τόσο μεταφορικά όσο και κυριολεκτικά τα μάτια του Θανάση. Ο Θανάσης τότε ντύνεται Χίτλερ, με μία στολή που είχε κάνει γιουρούσι από τους Γερμανούς, και αποσπάει τον θησαυρό. Κατόπιν, οδηγούνται όλοι στο αστυνομικό τμήμα. Τέλος, ο Θανάσης παντρεύεται την Ελπίδα. Πλέον δεν είναι κορόιδο, αλλά ποτέ δεν έπαψε να μάχεται την αδικία, όπου την έβλεπε.

Ηθοποιοί
 Ηθοποιός  ΡόλοςΘανάσης ΒέγγοςΘανάσης Χατζηπαπαγεωργακοπουλοκωνσταντινογιαννόπουλος (μπαρμπέρης)Κυριακούλης Χατζηπαπαγεωργακοπουλοκωνσταντινογιαννόπουλος (πατέρας Θανάση)Διονύσης ΠαπαγιαννόπουλοςΑσημάκης Χαρούπογλου (γείτονας Θανάση) Γιώργος ΒελέντζαςΣωτήρης (φίλος Θανάση)Δώρα ΦύτιζαΕλπίδα (υπηρέτρια)Τάκης Μηλιάδηςφον Τζίφρεν (Γερμανός ταγματάρχης) Κώστας ΜεντήςΣταμάτης (φίλος Ασημάκη Χαρούπογλου)Νόρα ΚατσέληΛίζα Χαρούπογλου (κόρη Ασημάκη Χαρούπογλου)Κώστας ΣταυρινουδάκηςΠασχάλης (φίλος Θανάση)ΖαννίνοΧανς (Γερμανός)Δημήτρης ΚαρυστινόςΓερμανόςΥβόνη Βλαδίμηρουκα Παναγούλα (γειτόνισσα Θανάση)Κώστας ΠαπαχρήστοςαστυνόμοςΣτράτος Παχήςπελάτης κουρείουΦραγκούλης Φραγκούληςπελάτης κουρείουΣτάθης Αλεξίουπελάτης κουρείουΓιώργος ΣταθιάςΤώνης (φίλος Λίζας)Αρετή Πιτσίκαφίλη ΛίζαςΗλίας Γεωργιάδηςφίλος ΛίζαςΜιχάλης ΛαμπρινόςΛαυρέντης (ταβερνιάρης)Νένα Μεντή...

Πληροφορίες
Η ταινία κυκλοφόρησε το 1969, στις κινηματογραφικές αίθουσες Αθηνών, Πειραιώς και προαστίων, και έκοψε 178.895 εισιτήρια. Από τις 108 ταινίες της χρονιάς, κατέλαβε την 40η θέση, στη σχετική λίστα.

Η ταινία κυκλοφόρησε και σε μορφή DVD στις 15 Μαΐου 2006.

Παραπομπές

Εξωτερικοί σύνδεσμοι
Το Ένα ασύλληπτο κορόιδο στο Clickatlife
Το Ένα ασύλληπτο κορόιδο στο Veggos 
Το Ένα ασύλληπτο κορόιδο στο popcorn 
Το Ένα ασύλληπτο κορόιδο στο Cymvolon

Κριτική
Κριτική από το Αθηνόραμα

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1969
Κατηγορία:Ελληνικές κωμικές ταινίες
Κατηγορία:Ταινίες παραγωγής Φίνος Φιλμ
Κατηγορία:Ταινίες σε σκηνοθεσία Θανάση Βέγγου
Κατηγορία:Ταινίες σε σενάριο Γιώργου Λαζαρίδη
Κατηγορία:Ταινίες γυρισμένες στην Ελλάδα
Κατηγορία:Ελληνόφωνες ταινίες
Κατηγορία:Ταινίες παραγωγής ΘΒ Ταινίες Γέλιου
Κατηγορία:Ελληνικές ασπρόμαυρες ταινίες